सचिन, द्रविड़ से माफी मांगे शोएब : राजीव शुक्ला  
राजीव शुक्ला ने कहा कि एक अच्छे गेंदबाज को ऐसी ओछी बातें शोभा नहीं देती। उन्हें चाहिए कि वह अपने कथन के लिए सचिन और द्रविड़ से माफी मांगे।
पाकिस्तान के पूर्व तेज गेंदबाज शोएब अख्तर द्वारा  सचिन तेंदुलकर और राहुल द्रविड़ के बारे में की गई टिप्पणियों पर उन्हें आड़े हाथों लेते हुए आईपीएल कमिश्नर राजीव शुक्ला ने कहा कि एक अच्छे गेंदबाज को ऐसी ओछी बातें शोभा नहीं देती।  उन्हें चाहिए कि वह अपने इस कथन के लिए सचिन और द्रविड़ से माफी मांगे। यूपीसीए की आम सभा (एजीएम) में भाग लेने आए शुक्ला ने कहा कि मास्टर ब्लास्टर सचिन तेंदुलकर किसी भी गेंदबाज से नहीं डरते। इसका सबूत उनके बनाए गए असाधारण रिकॉर्ड है। वह नित्य नई कामयाबियों की मंजिलों को छू रहे हैं। अगर वह किसी गेंदबाज से डरते होते, तो वह आज इस मुकाम पर न होते। जहां तक राहुल द्रविड़ की बात है, उनकी लगातार शानदार पारियां इस बात का सबूत है कि वह कितने धैर्यवान और टीम के प्रति समर्पित खिलाड़ी हैं। पाकिस्तानी तेज गेंदबाज शोएब अख्तर ने अपनी किताब में इन दोनों महान खिलाड़ियों के बारे में जो ओछी बातें लिखी हैं, वह नाकाबिले बर्दाश्त है।  उन्होंने कहा कि सचिन तेंदुलकर को शोएब अख्तर से किसी सर्टिफिकेट की जरूरत नहीं है। जिस खिलाड़ी को क्रिकेट के पितामह माने जाने वाले डॉन ब्रेडमैन से सार्टिफिकेट मिल चुका है, उस खिलाड़ी को शोएब अख्तर के सामने कुछ भी साबित करने की जरूरत नहीं है। शोएब को चाहिए कि वह अपनी किताब में की गई इन ओछी टिप्पणियों के लिए सचिन और द्रविड़ से माफी मांगे।